KOMISIJOS REGLAMENTAS (EB) Nr. 1093/2007
2007 m. rugsėjo 20 d.
nustatantis paskirstymo koeficientą, taikytiną importo licencijų paraiškoms, pateiktoms pagal Reglamentu (EB) Nr. 964/2007 leistą naudoti ryžių iš mažiausiai išsivysčiusių šalių importo tarifinę kvotą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1785/2003 dėl bendro ryžių rinkos organizavimo (1),
atsižvelgdama į 2006 m. rugpjūčio 31 d. Komisijos reglamentą (EB) Nr. 1301/2006, nustatantį žemės ūkio produktų importo tarifinių kvotų, kurioms taikoma importo licencijų sistema, administravimo bendrąsias taisykles (2), ypač į jo 7 straipsnio 2 dalį,
kadangi:
(1)
Komisijos reglamentu (EB) Nr. 964/2007 (3) 2007/2008 prekybos metams nustatoma 5 821tonų ryžių iš mažiausiai išsivysčiusių šalių, kurių klasifikacinis KN kodas yra 1006, išreikštų lukštentų ryžių ekvivalentu, metinė importo tarifinė kvota (eilės numeris 09.4177).
(2)
Iš pranešimo, pateikto remiantis Reglamento (EB) Nr 964/2007 4 straipsnio a punktu, paaiškėjo, kad kiekiai, nurodyti paraiškose, pateiktose pagal to paties reglamento 2 straipsnio 4 dalį per pirmąsias septynias 2007 m. rugsėjo dienas, viršija turimus kiekius. Todėl reikia nustatyti, kokia apimtimi galima išduoti importo licencijas, prašomiems kiekiams taikant paskirstymo koeficientą,
PRIĖMĖ ŠĮ REGLAMENTĄ:
1 straipsnis
Pagal licencijų paraiškas Reglamento (EB) Nr. 980/2005 I priede nurodytų mažiausiai išsivysčiusių šalių ryžiams importuoti pagal Reglamente (EB) Nr. 964/2007 nurodytą kvotą 2007/2008 prekybos metais, pateiktas per pirmąsias septynias 2007 m. rugsėjo dienas, licencijos išduodamos prašomiems kiekiams pritaikius 21,066830 % paskirstymo koeficientą.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. rugsėjo 20 d.